VSC sklep EPVDp 43/2008
Sodna praksa višjih sodišč, 2008-04-24

prenehanje veljavnosti vozniškega dovoljenja - tečaj varne vožnje

Čeprav je storilec opravil tečaj varne vožnje, potrdila ministrstvu za pravosodje ni dostavil in prvostopno sodišče ni imelo podlage za drugačno odločitev od izpodbijane, na podlagi kasneje dostavljenega potrdila pa je višje sodišče lahko sprejelo drugačno odločitev.

Pritožbi storilca I. Š. se ugodi in se izpodbijani sklep sodišča prve stopnje spremeni tako, da se storilcu prenehanje veljavnosti njegovega vozniškega dovoljenja ne izreče.

Z izpodbijanim sklepom je prvostopno sodišče storilcu I. Š. izreklo prenehanje veljavnosti vozniškega dovoljenja za vse kategorije motornih vozil, ki so bile vpisane vanj na dan 06.03.2007, ko je storil prekršek, s katerim je presegel 18 kazenskih točk. Izpodbijani sklep je prvostopno sodišče izdalo na podlagi obvestila Ministrstva za pravosodje, Sektorja za izvrševanje kazenskih sankcij, z dne 05.12.2007, iz katerega je razvidno, da je storilec dosegel skupaj vpisanih 20 kazenskih točk. Prav tako je iz navedenega obvestila razvidno, da je bil storilec dne 03.04.2007 napoten na izobraževanje in usposabljanje za varno vožnjo in da je navedeno napotilo prejel 30.04.2007, vendar do datuma izdaje obvestila ni predložil dokazila o opravljenem izobraževanju in usposabljanju za varno vožnjo.

Proti temu sklepu je storilec vložil pritožbo in navajal, da je opravil usposabljanje za varno vožnjo dne 16.06.2007, vendar potrdila o uspešno zaključenem usposabljanju ni poslal Ministrstvu za pravosodje, ker so se pri plačilu izvedbe programa pojavile težave.

Ob preizkusu izpodbijanega sklepa po uradni dolžnosti v zvezi z določilom 159. čl. Zakona o prekrških-1 in v okviru pritožbenih navedb pritožbeno sodišče ugotavlja, da je pritožba storilca utemeljena. Ni dvoma, da je storilec dne 30.04.2007 prejel napotilo Ministrstva za pravosodje na izobraževanje in usposabljanje za varno vožnjo, prav tako pa tudi ni dvoma, da do dne 05.12.2007, ko je Ministrstvo za pravosodje izdalo obvestilo o doseženih 20 kazenskih točkah, Ministrstvu ni predložil potrdila o uspešno opravljenem izobraževanju, zaradi česar je Ministrstvo obvestilo izdelalo v skladu s podatki, vpisanimi v kazenski evidenci, na takšni podlagi pa je prvostopno sodišče tudi izdalo izpodbijani sklep, saj ni imelo nobenega razloga za drugačno ravnanje. Vendar pa je storilec hkrati s pritožbo predložil tudi potrdilo Izobraževalnega centra P. iz R. S., iz katerega je razvidno, da je 16.06.2007 uspešno opravil izobraževalni program seminar za voznike, kot ga določa 189. čl. Zakona o varnosti cestnega prometa, Izobraževalni center P. pa je z dopisom tudi pojasnil, da potrdila o zaključku seminarja ni poslal na Ministrstvo za pravosodje zato, ker kandidat, torej storilec, ni želel poravnati svojih obveznosti oz. stroškov usposabljanja. Tako je očitno, da so v obravnavanem primeru izpolnjeni pogoji iz II. odst. 189. čl. Zakona o varnosti cestnega prometa-1, ki med drugim določa, da se po uspešno zaključenem seminarju vozniku enkrat v dveh letih izbrišejo iz evidence 4 kazenske točke. Na takšni podlagi je Ministrstvo za pravosodje po prejemu potrdila pooblaščene organizacije storilcu izbrisalo 4 kazenske točke in dne 29.02.2008 o tem tudi obvestilo Okrajno sodišče v Šmarju pri Jelšah, navedeni izbris 4 kazenskih točk pa je razviden tudi iz izpisa iz EKT evidence z dne 23.04.2008, zaradi česar pritožbeno sodišče ugotavlja, da v obravnavanem primeru niso več izpolnjeni pogoji za izrek prenehanja veljavnosti storilčevega vozniškega dovoljenja, saj je iz kazenske evidence razvidno, da ima storilec skupaj vpisanih 16 kazenskih točk, torej ni izpolnjen pogoj iz III. odst. 22. čl. ZP-1, saj voznik ni dosegel ali presegel 18 kazenskih točk v cestnem prometu, s čemer tudi ni izpolnjen pogoj iz I. odst. 202.a čl. ZP-1 za izdajo sklepa o prenehanju veljavnosti vozniškega dovoljenja na podlagi obvestila organa, pristojnega za vodenje skupne evidence kazenskih točk. Točna je sicer ugotovitev prvostopnega sodišča, da je storilec na dan 05.12.2007 imel v kazenski evidenci vpisanih skupno 20 kazenskih točk in sicer na podlagi sodbe o prekršku Okrajnega sodišča v Šmarju pri Jelšah opr. št. PR 1649/2006, ki je postala pravnomočna 13.12.2006 in s katero je bilo storilcu izrečenih 10 kazenskih točk za prekršek, storjen z motornim vozilom B kategorije, s sodbo o prekršku Okrajnega sodišča v Šmarju pri Jelšah opr. št. PR 322/2007, ki je postala pravnomočna 27.11.2007, pa je bilo storilcu izrečenih 10 kazenskih točk za prekršek, storjen z motornim vozilom B kategorije. Vendar pa je storilec dne 16.06.2007 uspešno zaključil izobraževanje in usposabljanje za varno vožnjo, zaradi česar so se mu na zgoraj omenjeni pravni podlagi iz kazenske evidence izbrisale 4 kazenske točke, v posledici pa ima po podatkih z dne 23.04.2008 v kazensko evidenco vpisanih skupno še 16 kazenskih točk. Glede na takšno ugotovitev je pritožbeno sodišče ob uporabi VII. odst. 163. čl. ZP-1 ugodilo pritožbi obdolženca in izpodbijani sklep prvostopnega sodišča spremenilo tako, da se storilcu prenehanje veljavnosti njegovega vozniškega dovoljenja ne izreče.

ZP-1 člen 22,  22/3,  202,  202a,  202a/1,  22,  22/3,  202,  202a,  202a/1.  ZVCP-1 člen 189,  189/2,  189,  189/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.